Is-Segretarju tal-istat Amerikan John Kerry iltaqa’ mal-President Eġizzjan Abdel Fattah al-Sisi bħala parti mill-kampanja tal-Istati Uniti biex iġġib kemm jista’ jkun appoġġ minn pajjiżi għall-battalja kontra l-Istat Islamiku. Il-laqgħa seħħet wara li l-Ħamis l-Istati Uniti rnexxielha tissieħeb ma’ pajjiżi Għarab biex jingħaqdu f’din il-kawża u jikkordinaw kampanja kkordinata militari kontra l-militanti tal-Istat Islamiku. Dan ġie meqjus bħala pass importanti ‘l quddiem għal pjan tal-President Amerikan Obama li jattakka mill-fruntiera tal-Iraq u s-Sirja. S’issa l-pajjiżi li se jissieħbu mal-Amerika huma l-Eġittu, l-Iraq, il-Ġordan, il-Libanu u sitt stati tal-Golf li jinkludu l-Arabja Sawdija u l-Qatar. It-truppi tal-Gvern Ukren qalu li waqqfu attakk tar-ribelli favur ir-Russja fl-ajruport ta’ Donetsk. Is-Sibt filgħodu nstegħmu numru ta’ tiri fiż-żona li hi kkontrollata mill-forzi tal-Gvern, filwaqt li fin-naħa l-oħra taż-żona hemm ir-ribelli. Rapporti qalu li kien hemm vjolenza li taf twassal li l-ftehim ta’ waqfien mill-ġlied li hemm jinkiser totalment. Fi żvillup ieħor il-Prim Ministru Ukren Arseniy Yatsenyuk akkuża lir-Russja li trid telimina lil-pajjiżu.